【明報專訊】4月15日(周一)係全民國家安全教育日,未來幾日政府有唔少相關活動舉行,律政司長林定國及教育局長蔡若蓮噚日去咗五旬節聖潔會永光書院,參加學校舉行嘅認識中國文化活動。
學生利用科技及人工智能(AI)技術結合中華文化,林定國參觀時同學生一齊用AI技術發出指示,將《登鸛雀樓》呢首詩嘅內容,化成一幅有「鹹蛋黃」太陽背景嘅嶺南畫風圖畫。佢話學生又教佢香囊嘅歷史及製作方法,佢跟住指示,將薰衣草加入薄荷,製成一個可以讓人安眠嘅香囊。
政府「添馬台」facebook專頁就話,下星期一係特區完成《基本法》第23條立法後第一個「全民國家安全教育日」,意義重大,政府視之為盛事,各項活動陸續登場,包括升旗儀式、紀律部隊和輔助部隊開放日等,全港18區將有不同類型活動,包括嘉年華會、花車巡遊等。